Jozef Kopold

Jozef Kopold prezývaný aj Dodo Kopold (* 6. február 1980, Bratislava) je slovenský horolezec. Po sérii úspechov vychádzajúcej hviezdy slovenského horolezectva sa stal predmetom kontroverzií po strate dvoch spolulezcov na Šiša Pangme a Broad Peaku, ktoré sám nedokázal presne objasniť.

 Život 
Narodil sa 6. februára 1980 v Bratislave. Horolezectvu sa venoval od 17 rokov.

V roku 2002 sa ako 22 ročný sa zúčastnil expedície do indických Himalájí na doposiaľ nevylezenú skalnú vežu Castle peak (okolo 5 500 m, spolu s Igorom Kollerom, Vladom Linekom a Ivanom Štefanským). V roku 2003 sa spolu s Ivanom Štefanským vrátil do indických Himalájí aby vyliezli prvovýstup na ďalší panenský vrchol Mt. Mahindra (5 845 m). Séria expedícií pokračovala v roku 2004 do Karakoramu, kde spolu s Dinom Kuráňom a Jozefom Santusom zopakovali americkú cestu na Shipton Spire (5 852 m).

V 2005 spolu s Gabom Čmárikom vyliezli prvovýstup alpským štýlom na jednu z najväčších skalných stien Great Trango (6 280 m) v Karakorame. Táto expedícia bola zdokumentovaná krátkym filmom od Paľa Pekarčíka.

V roku 2006 opäť s Gabom Čmárikom vyliezli ďalšie dva prvovýstupy alpským štýlom v Karakorame. Na Hainabrakk cestu Dolzag dihedral a na Uli Biaho tower cestu Drastissima. Z tejto expedície vznikol film Uli Biaho od filmára Paľa Pekarčíka. V tom istom roku sa s Gabom Čmárikom neúspešne pokúsil vyliezť stenu Cerro Torre v Patagónii.

Od roku 2007 pôsobil na najvyšších vrcholoch v Himalájach a v Karakorame. Na jar 2007 Čho Oju a Šiša Pangma, kde alpským štýlom spolu s Marekom Hudákom preliezli JZ stenu. Marek Hudák v asi 8 000 m výstup vzdal a začal sám zostupovať po starých fixných lanách. Zahynul pravdepodobne pádom v strmej stene. Kopold tvrdil, že pri zostupe našiel jeho cepín a stopy po brzdení.

V lete v tom istom roku spolu s Petrom Hámorom a Piotrom Morawskim vyliezli na Nangá parbat a o pár dní nato sa pokúsili o výstup na K2. Na jeseň spolu s Kingou Baranowskou pokúsili o výstup na Dhaulágirí.

V roku 2008 sa presunul spolu so špičkovým horolezcom Vladom Plulíkom do Karakoramu s odvážnym projektom expedície Baltoro Express – vyliezť na 4 osemtisícovky: Gašerbrum I, Gašerbrum II, Broad Peak a K2. Pri ceste na Gašerbrum II Kopold spolu s Plulíkom opustili českého spolulezca Aleša Mrkvu vo výške okolo , Mrkva sa vrátil do základného tábora len so šťastím. Na Gašerbrum I išiel spolu s Vladom Plulíkom. Zároveň s nimi išla aj dvojica Talianov, Marco Astori a Roby Piantoni. Jeho výstup na Gašerbrum I je sporný. Z vrcholu sa do tábora vrátil bez Plulíka, ktorý cestou dolu zablúdil a prišiel až večer. Pri výstupe na Broad Peak opäť spolu s Vladom Plulíkom sa približne v 7 800 m rozdelili. Plulík pri zostupe zahynul. Kopoldovo tvrdenie o tom, či dosiahol vrchol Broad Peaku, je považované za sporné pre chýbajúce dôkazy. Výstup na 3 osemtisícovky v priebehu 17 dní by inak bol významný horolezecký úspech, ale zatienila ich smrť spolulezca aj sporné tvrdenie, či dosiahol vrchol Broad Peaku.

Na jeseň spolu s Martinom Minaríkom a Petrom Mašekom sa pokúsili preliezť SV stenu Annapurny. Dosiahnutá výška okolo 7 900 m.

V roku 2009 sa na Annapurnu vrátil spolu s Martinom Minaríkom a Elisabeth Revol. Pokus v južnej stene pre zlé podmienky predčasne ukončili. Tu sa však podaril prvovýstup na Annapurna south.

Ďalšie roky sa Kopold sústredil na náročné zimné výstupy v Tatrách ako prípravu pre prechod celého hrebeňa Tatier. Jeho prechod hrebeňa Tatier je považovaný zo sporný pre chýbajúce dôkazy.

V roku 2012 sa vrátil do Karakoramu aby spolu s Michalom Sabovčíkom vyliezli alpským štýlom západnú stenu na Great Trango.

V roku 2014 spolu s Elisabeth Revol pôsobil v oblasti Mount Everest. Vyliezli na Lobuche East a chceli pokračovať na Mt. Everest. To sa im však nepodarilo. Pre nešťastie pod ľadopádom Khumbu v apríli 2014 bola cesta na Mt. Everest z Nepálu uzavretá.

 Úspechy 
 Člen reprezentačného družstva SR (20032008)
 Člen tímu Black Diamond (USA), Marmot (USA), Sterling rope (USA), La Sportiva (I), OEAV (A)
 Držiteľ niekoľkých ocenení za výstupy po celom svete
 Horolezec roka (2002, 2003, 2005, 2006, 2007)
 Za výstup na Great Trango, Uli Biaho tower, Annapurna south nominovaný do širšieho výberu svetových výstupov roka Piolet D´Or (2005,2006,2009)
 Golden piton award – čestné uznanie za výstupy Uli Biaho tower a Annapurna south (2006, 2009)
 2007 športovec bratislavského kraja 3. miesto
 2007 športovec roka na Slovensku 13. miesto
 2009 Člen poroty Piolet d'Or (svetové výstupy)
 pokus o desať osemtisícoviek v priebehu troch rokov

 Referencie 

 Externé odkazy 
 Dodo Kopold – oficiálny web (archív, 2008)
 Dodo Kopold solo na Annapurně South

Kategória:Osobnosti z Bratislavy
Kategória:Slovenskí horolezci